Primele reacții oficiale după ce Spania, Irlanda şi Norvegia au recunoscut „statul palestinian”. Care sunt granițele propuse
Spania, Irlanda şi Norvegia au oficializat, marți, recunoaşterea Palestinei ca stat. Premierul Pedro Sanchez și-a justificat decizia drept "o necesitate" pentru "realizarea păcii" şi "o chestiune de dreptate istorică" pentru poporul palestinian.
Deși declarația celor trei națiuni este în mare parte simbolică, acestea speră că vor convinge și alte țări europene să le urmeze exemplul.
Pe de altă parte, Consiliul de Securitate al ONU se va întruni în această seară în regim de urgență pentru a discuta despre atacul israelian de duminică, de la Rafah, soldat cu cel puțin 45 de morți.
Guvernul spaniol a adoptat decretul prin care recunoaşte oficial statul Palestina. Premierul Pedro Sanchez a precizat ca e vorba de un stat în granițele de dinainte de războiul de șase zile, din 1967, care să includă Fâşia Gaza şi Cisiordania, unite printr-un coridor, și având Ierusalimul de Est drept capitală.
Pedro Sanchez, premierul Spaniei: "Unicul obiectiv al acestei decizii istorice este să-i ajute pe israelieni și palestinieni să facă pace. Recunoașterea statului Palestina nu doar că face dreptate aspirațiilor legitime ale poporului palestinian, dar este și o condiție prealabilă imperativă pentru a obține pacea".
Ajuns vocea cea mai critica la adresa guvernului israelian din interiorul Uniunii Europene, seful executivului spaniol a tinut sa faca o precizare.
Pedro Sanchez, premierul Spaniei: "Prin această decizie repudiem categoric Hamas, care se împotrivește soluției celor doua state (Israel și Palestina)".
Însă ministrul israelian de Externe l-a acuzat pe Sanchez că nu a demis-o pe adjuncta sa din guvern, ministrul Muncii, Yolanda Diaz, care a declarat că "Palestina va fi liberă de la râu la mare". Acest slogan, proclamat adesea de Hamas și Iran, se referă la graniţele Palestinei sub mandatul britanic, de la râul Iordan până la Marea Mediterană, înainte de crearea statului Israel, în 1948. Formula este interpretată drept un apel la eliminarea Israelului.
La rândul lor, Irlanda si Norvegia au oficializat recunoașterea statului palestinian, gesturi salutate drept curajoase de către preşedintele Autorităţii Palestiniene, Mahmoud Abbas.
În schimb, Statele Unite, Franța sau Germania resping un asemenea demers unilateral, insistând că o soluție cu două state poate fi obținută doar prin negocieri.
Israelul, tot mai criticat pe plan internațional
Anunțurile de la Madrid, Dublin și Oslo vin într-un moment în care Israelul este tot mai criticat pe plan internațional, din cauza numărului mare de victime civile în ofensiva din Fâșia Gaza, inițiată pentru a anihila gruparea Hamas.
Atacul care a vizat, duminică seara, mai mulți comandanți Hamas, dar a făcut peste 40 de victime într-o tabără de refugiati din Rafah, a exacerbat tensiunile.
Benjamin Netanyahu, premierul Israelului: "Din nefericire, (la Rafah) s-a întâmplat un accident tragic. Investigăm ce s-a petrecut și vom prezenta concluziile anchetei".
Premierul israelian este contestat și pe plan intern, prin frecvente proteste de stradă. Chiar în timp ce Netanyahu vorbea, luni seara, în Knesset, rude ale ostaticilor din Gaza au încercat să-l întrerupă, cerând armistițiu în Fâșia Gaza drept unica solutie a salvare a captivilor.